
РЕПУБЛИКА СРБИЈА

СЛУЖБА ЗА САРАДЊУ СА МЕДИЈИМА

ПРЕДСЕДНИКА РЕПУБЛИКЕ
С А О П Ш Т Е Њ Е  З А  М Е Д И Ј Е

Председник Републике Србије Александар Вучић упутио је данас честитку поводом Дана рода речних јединица и Дана Речне флотиле. У честитки се каже:
„Поводом 19. августа, Дана рода речних јединица и Дана Речне флотиле, упућујем вам срдачне честитке и изражавам искрено поштовање за професионализам, посвећеност и одговорност које свакодневно исказујете у извршавању поверених задатака.

На данашњи дан одајемо признање свим генерацијама припадника речних јединица и Речне флотиле које су исписивале странице наше војне историје храброшћу, умећем и чашћу. Њихово дело није само део наше прошлости, већ трајна обавеза да се чувају вредности на којима почива углед и снага Војске Србије.

Баштинећи традицију дугу више од једног века, стручношћу, дисциплином и спремношћу да одговорите на најсложеније изазове, потврђујете да речне јединице и Речна флотила представљају важан ослонац одбрамбеног система Републике Србије. Одговорним и професионалним извршавањем задатака дајете значајан допринос развоју и очувању оперативних способности Војске Србије, заштити националних интереса на унутрашњим пловним путевима, као и јачању угледа наше земље кроз међународну војну сарадњу, заједничке активности и хуманитарно ангажовање.

Уверен сам да ћете, ослањајући се на богато наслеђе својих претходника и негујући највише професионалне, моралне и војничке вредности, наставити да одговарате на изазове савременог безбедносног окружења и доприносите јачању оперативних способности Војске Србије.“ 
Београд,

19. август 2026. године
………………………………………………………………………………………………………………………

